**Učenje hvaležnosti in pomen praznovanja za skupnost**

Meditacija za dekanijsko rekolekcijo, april 2023

Pripravil: p. Marjan Čuden OFM

»Ko je potoval v Jeruzalem, je hodil med Samarijo in Galilejo. Ko je prispel v neko vas, mu je prišlo naproti deset gobavih mož. Od daleč so se ustavili in na ves glas govorili:

'Jezus, Učenik, usmili se nas!'

Ko jih je zagledal, jim je rekel: 'Pojdite in pokažite se duhovnikom!'

In med potjo so bili očiščeni. Ko je eden izmed njih videl, da je bil ozdravljen, se je vrnil in z močnim glasom slavil Boga. Padel je na obraz pred njegove noge in se mu zahvaljeval; in ta je bil Samarijan.

Jezus pa je odgovoril: 'Mar ni bilo deset očiščenih? Kje pa je onih devet? Ali ni bilo nobenega drugega, da bi se vrnil in počastil Boga, razen tega tujca?'

In rekel mu je: 'Vstani in pojdi! Tvoja vera te je rešila'«(Lk 17, 11-19).

Marsikoga, morda tudi med nami, lahko Bog najde med tistimi devetimi gobavci, ki se mu niso prišli zahvalit.

Zakaj je hvaležnost pomembna? Hvaležnost nas usmerja k Bogu. V mašnem hvalospevu molimo: »Naše hvalnice ti ničesar ne dodajo. Pomagajo pa nam na poti k tebi!« Za kristjana je zahvaljevanje zavestni »da« Božji ljubezni, v vsakem primeru in položaju, ki doleti človeka. Tudi v trpljenju. Zahvaljevanje ohranja pogled proti nebesom.

Vera, ki se zahvaljuje, je odrešujoča vera. Resnično odrešeni imajo oči vere in usta zahvaljevanja. Zahvaljevanje kaže pot v notranjost. Hvaležnost je bistvena poteza hoje za Kristusom.

Ronald Rolheiser nas pouči: »Biti svetnik pomeni biti poln hvaležnosti«.

Hvaležnost pozlati vsak trenutek in ga iztrga minljivosti. Ovekoveči ga. Hvaležnost je notranja svetloba, s katero lahko osvetlimo svojo dušo. Bolj ko smo hvaležni, več svetlobe izkusimo in bolj jo izžarevamo v svet.

Način, da upočasnim čas je, da se začnem zahvaljevati. Zahvaljevanje mi omogoči, da živim v sedanjem trenutku. Zahvalim se in pridobim čas. Resnična težava v življenju ni pomanjkanje časa, ampak pomanjkanje zahvaljevanja.

Albert Schweitzer je zapisal: »Naučiti se, da občutimo hvaležnost, pomeni, da brez izjeme ničesar ne jemljemo kot samoumevno, temveč da iščemo in ocenjujemo dobro, ki stoji za dejanjem. Prenehajte jemati vse, kar se vam zgodi dobrega, kot samoumevno. Kdor se rad zahvaljuje Bogu, postane tudi sam bogat.«

Če se zavedamo, da je hvaležnost jezik nebes, potem hvaležnost doživljamo kot praznik. Jezus je odgovoril farizejem: **»Sobota je ustvarjena zaradi človeka in ne človek zaradi sobote«** (Mr 2,28). Praznik naj služi človeku. Jezus sam je velikokrat praznoval. Da je lahko izpolnil svoje poslanstvo, da ga neuspehi niso potrli, se je moral spominjati svetega in lepega v sebi. Sveto in lepo se v nas in v skupnosti razkrije, ko imamo čas praznovati.

Ustvarjeni smo za pesem in praznovanje z Bogom. Nismo ustvarjeni za industrijo in proizvodnjo. Ustvarjeni smo po Božji podobi, da bi bili ljudje. Ustvarjeni smo za luč, za veselje, za smeh, za življenje v ljubezni. Ustvarjeni smo, da bi osrečevali druge okoli sebe. Ustvarjeni smo po Božji podobi, ki je ljubezen. **Kristjan je tisti, ki je povabljen na praznovanje, k veselju, da je odrešen, k veselju, da je deležen življenja z Jezusom.**

Praznik je čas, ko se odpremo svojim najglobljim hotenjem, ki čakajo v srcu, da se izrazijo. Ko to storimo, v nas posvetita luč in ljubezen iz duhovnih globin. Prazniki omogočajo, da upočasnimo ritem in kljub delu najdemo čas zase in za skupnost. Brez praznikov je človek prazen. Postaja stroj in odnosi postanejo težki. Praznik je polnjenje z ljubeznijo drugih. Biti skupaj. Če se kje lahko učimo lepega sožitja, je to na praznik. Praznik je polnost življenja. Praznovanje je duša skupnosti. Če skupnost ne praznuje, potem je izgubila dušo in je kot mrtvo telo.

Biti v miru z Bogom, z brati in sestrami. To pomeni praznovati. Čutiti človeško in Božjo ljubezen in mir in lepoto. In to nas spreminja. Praznovati je pomembnejše, kot si mislimo. Kdor ne praznuje, se iztroši. Tisti, ki ne praznuje, ne zmore več videti lepote.

**Papež Frančišek pravi:**

**»Prosimo Gospoda za milost, da bi dobro razumeli, kako lepo je biti povabljen na praznovanje; kako lepo je biti z vsemi in z vsemi deliti svoje darove; kako lepo je biti z Njim.**«

Praznujemo lahko vedno in taki, kot smo. Znati praznovati je umetnost, ker pomeni, da vsak dan premaknemo pogled tja, kjer smo obdarjeni in kjer utripa naš najbolj živi del.

**Izhodišča za razmislek:**

* Kaj ima skupnega hvaležnost s srečo?
* Kako se naučiti hvaležnosti?
* Ali se znam osredotočiti na dobre stvari?
* Za katere stvari se Bogu zahvaljujem?
* Kako lahko v skupnosti obogatimo naše praznike?
* Praznik nas vabi k razmisleku: kaj drug drugemu pomenimo?
* Kako lahko postanejo prazniki nova priložnost za drugačno vzdušje v skupnosti?